PTT-BBLปันผลสูงคลังรับทรัพย์9พันล.
ปตท.แบงก์กรุงเทพ ปันผลสูงกว่ากลางปีก่อน
27 ส.ค. 2554

ปตท.แบงก์กรุงเทพ ปันผลสูงกว่ากลางปีก่อน คลังกระเป๋าตุง 8,759 ล้าน MINT ตั้งโต๊ะซื้อหุ้นรายย่อยตามกฎ
คณะกรรมการบริษัท ปตท. (PTT) มีมติจ่ายเงินปันผลระหว่างกาล หุ้นละ 6 บาท ให้ผู้ถือหุ้นที่มีชื่อในทะเบียนวันที่ 9 ก.ย. และจ่ายเงินวันที่ 23 ก.ย.นี้
ทั้งนี้ บริษัทจ่ายปันผลสูงกว่ากลางปีก่อนที่แจกหุ้นละ 4.75 บาท และครั้งนี้ใช้เงินรวมทั้งสิ้น 17,126 ล้านบาท คิดเป็นสัดส่วน 26% ของกำไรสุทธิ กระทรวงการคลังในฐานะผู้ถือหุ้นใหญ่สัดส่วน 51.24% ได้รับเงินประมาณ 8,759 ล้านบาท
ด้านธนาคารกรุงเทพ (BBL) จ่ายเงินปันผลให้ผู้ถือหุ้นที่มีชื่อในทะเบียนวันที่ 12 ก.ย.ในอัตราหุ้นละ 2 บาท นับว่าสูงกว่ากลางปีก่อนที่จ่าย 1.50 บาท
บริษัท ไมเนอร์ อินเตอร์เนชั่นแนล (MINT) ประกาศซื้อกิจการ บริษัท เอส แอนด์ พี ซินดิเคท (S&amp;P) โดยจะใช้เงินทั้งสิ้น 5,061 ล้านบาท เสนอซื้อหุ้นจากผู้ถือหุ้นทุกราย จำนวน 72,302,773 หุ้น ในราคาหุ้นละ 70 บาท ที่ต่ำกว่าราคาปิด 81 บาท
นายประเวศวุฒิ ไรวา กรรมการผู้จัดการใหญ่ S&amp;P เปิดเผยว่า MINT เป็นผู้ถือหุ้นเชิงกลยุทธ์ในบริษัทจำนวน 24.62% มานาน 4 ปีแล้ว และเมื่อบริษัทซื้อหุ้นคืนเมื่อเดือน ก.พ. 2553 ทำให้สัดส่วนของ MINT ใน S&amp;P ก้าวข้ามจุดที่ 25% ต้องทำคำเสนอซื้อหุ้นทั้งหมด แต่คาดว่าไม่มีผู้ถือหุ้นรายใดขายออกมา รวมถึงครอบครัวศิลาอ่อนและครอบครัวไรวาที่ถือหุ้นรวมกันกว่า 40% จะยังถือหุ้นใหญ่
สำหรับผลงานในปีนี้ คาดว่ารายได้จะเติบโตจากปีก่อน 15% จากปีก่อนที่ทำได้ 5,340 ล้านบาท ส่วนอัตรากำไรสุทธิจะอ่อนตัวลงจากที่เคยทำได้ 6-7% เนื่องมาจากราคาวัตถุดิบปรับตัวขึ้นแต่บริษัทยังไม่สามารถขึ้นราคาอาหารได้ทั้งหมด